Mens frisørsalonerne og køreskolerne er ved at blive fyldt op med kunder på dagen, hvor de liberale erhverv åbner op igen efter måneders nedlukning, så bliver der samtidig gjort plads til flere passagerer i den kollektive trafik. Nordjyllands Trafikselskab har gjort klar til, at regionens busser må blive fyldt 70 procent op med passagerer. I skolebusserne må der endda sidde rejsende på alle sæder - de må nemlig fyldes 100 procent op. I togene er reglerne fortsat sådan, at der må sidde passagerer på hvert andet sæde - de må fyldes 50 procent op. I flextrafikken medtages det antal passagerer, der er vinduespladser til. Der medtages dog ikke passagerer på forsædet. Nordjyllands Trafikselskab gør på hjemmesiden opmærksom på, at der kan forekomme ventetid i myldretiden, hvis alle pladser er fyldt op. - Vi tilstræber at have nok plads til alle, men det kan ske, at bussen må køre forbi uden at standse, fordi der allerede er det antal kunder med, som der maksimalt må være. I de tilfælde vil bussen skilte med fyldt bus, skriver NT. Køb din billet på forhånd For at mindske risikoen for smitte over for chaufførerne, skal du købe din billet, inden du stiger ombord. Det kan du nemlig ikke gøre op selve bussen eller i toget. Køb i stedet busbilletten i NT Billet app og på NTbillet.dk. Flextur og Flexhandicap bestilles og betales online i Flextrafik app eller på nt.flextrafik.dk. Du skal fortsat bære mundbind, når du opholder dig i en bus eller et tog - og mens du står og venter på perronen eller ved busterminalerne. Kunder med vejrtrækningsbesvær, nedsat bevidsthedsniveau eller som har fysiske eller mentale svækkelser, der gør, at de ikke selv kan fjerne mundbindet, er fritaget fra kravet. Alle børn under 12 år er også fritaget fra kravet om mundbind.

Opsummering:
Fra tirsdag lempes restriktionerne i alle landets busser, tog og Flextrafik. Nu må der være flere passagerer med både rutebusser og skolebusser.